આપણા દેશમાં ચાર મીરાં થયા. તેમાં ચિત્તોડનાં મીરાંબાઈ, કાશ્મિરના લલ્લેશ્વરી અને કન્નડભાષી અક્કામહાદેવીએ ભગવાનને પતિરૂપે સ્વીકાર્યા છે. પરંતુ ભગવાન સાથે વિધિવત લગ્ન તો માત્ર દક્ષિણના મીરાં આંડાલના જ થયા છે. દક્ષિણ ભારતના વૈષ્ણવ અર્થાત રામાનુજીય સંપ્રદાયના મંદિરોમાં આજે પણ દર વર્ષે આંડાલના શ્રીરંગનાથ સાથેના વિવાહનો ઉત્સવ (શ્રીઆંડાલ તિરૂકલ્યાણ) સૌર ફાલ્ગુન માસમાં ઉત્તરા ફાલ્ગુની નક્ષત્ર હોય તે દિવસે ભારે ધામધૂમથી ઉજવાય છે. દક્ષિણભારતનાં દરેક વિષ્ણુમંદિરમાં તેની પ્રતિમા મળે છે. ત્યાં એવું કોઈ જ ઘર હશે જ્યાં તેની દિવાલ પર આંડાલનું ચિત્ર ના હોય.